Një pjesëmarrës në testimin e vaksinës për Covid-19 flet për përvojën e tij
Branko Rithman vullnetarisht po merr pjesë në prova klinike të testimit të vaksinës së Universitetit të Oksfordit.
Disa javë më parë studiuesit në Universitetin e Oksfordit njoftuan rezultate premtuese nga provat e hershme të versionit të tyre të një vaksine kundër virusit Covid-19. Në rezultatet e provave të hershme me mbi një mijë vullnetarë, vaksina dukej të ishte e sigurt dhe nxiti një reagim të sistemit imunitar. E gjithë bota po punon për të gjetur një vaksinë efektive për të luftuar pandeminë e koronavirusit. Aktualisht gati 150 vaksina janë në faza të ndryshme të prodhimit. Por vetëm një numër vogël i tyre janë në fazën e provave të zgjeruara me njerëz. Një nga këto vaksina po prodhohet në Universitetin e Oksfordit. Branko Rithman vullnetarisht po merr pjesë në këto prova klinike. Pjesë e provave ishte marrja e një vaksineje rreth gjashtë javë më parë dhe monitorimi i vazhdueshëm. Një pjesë interesante e provave klinike për zotin Rithman ishte se një numër vullnetarësh nuk e kishin marrë fare vaksinën por një placebo. Deri më tani zoti Rithman thotë se ai nuk ka pasur efekte anësore dhe se është krenar që është pjesë e këtyre provave. Ekspertët thonë se është e mundur që një vaksinë mund të jetë gati për përdorim të gjërë tek njerëzit në fund të këtij viti ose në fillim të vitit të ardhshëm.